MT Il-Ġurnal Uffiċjali tal-Unjoni Ewropea C 48/3

Sommarju eżekuttiv tal-Opinjoni tal-Kontrollur Ewropew għall-Protezzjoni tad-Data dwar il-Komunikazzjoni mill-Kummissjoni lill-Parlament Ewropew u lill-Kunsill dwar “Era ġdida għall-avjazzjoni — Il-ftuħ tas-suq tal-avjazzjoni għall-użu ċivili ta’ sistemi ta’ inġenji tal-ajru ppilotati mill-bogħod b’mod sigur u sostenibbli”

(It-test sħiħ ta’ din l-Opinjoni jista’ jinstab bl-Ingliż, bil-Franċiż u bil-Ġermaniż fuq il-websajt tal-KEPD www.edps.europa.eu)

(2015/C 48/04)

I. Introduzzjoni

I.1 Konsultazzjoni tal-KEPD

1. Fit-8 ta’ April 2014, il-Kummissjoni adottat Komunikazzjoni lill-Parlament Ewropew u lill-Kunsill dwar “Era ġdida għall-avjazzjoni - Il-ftuħ tas-suq tal-avjazzjoni għall-użu ċivili ta’ sistemi ta’ inġenji tal-ajru ppilotati mill-bogħod b’mod sigur u sostenibbli” (minn hawn ‘il quddiem “il-Komunikazzjoni”) (1).

2. RPAS huma sistemi ta’ inġenji tal-ajru ppilotati mill-bogħod jew, fi kliem ieħor, inġenji tal-ajru li kapaċi jtiru bla bżonn ta’ bdot abbord. Ħafna drabi, ma jintużawx bħala sempliċi sistema ta’ inġenji tal-ajru, u jinkludu apparati bħal kameras, mikrofoni, sensuri, GPS, li jista’ jkun fihom l-ipproċessar ta’ dejta personali.

3. Kif ser jiġi spjegat iktar f’din l-Opinjoni, id-drittijiet għall-ħajja privata u għall-ħajja tal-familja u għal protezzjoni tad-dejta, kif iggarantiti fl-Artikolu 8 tal-Konvenzjoni tal-Kunsill tal-Ewropa dwar id-Drittijiet tal-Bniedem u l-Artikoli 7 u 8 tal-Karta tad-Drittijiet Fundamentali tal-UE, japplikaw għal din it-teknoloġija emerġenti. Barra minn hekk, peress li s-sistemi ta’ inġenji tal-ajru ppilotati mill-bogħod għandhom l-istess potenzjal li jxekklu serjament id-drittijiet għall-ħajja privata u għall-ħajja tal-familja u għall-protezzjoni tad-dejta bħat-teknoloġiji online kkunsidrati mill-Qorti tal-Ġustizzja tal-Unjoni Ewropea fis-sentenzi Digital Rights Ireland (2) u Google Spain v AEPD (3), dawn iridu jiġu kkunsidrati b’serjetà kbira.

4. Għaldaqstant, il-KEPD jilqa’ l-fatt li ġejna kkonsultati mill-Kummissjoni dwar din il-Komunikazzjoni.

IV. Konklużjonijiet

65. Il-KEPD jilqa’ l-fatt li ġie kkonsultat mill-Kummissjoni dwar din il-Komunikazzjoni u jixħet dawl fuq il-fatt li l-użi ċivili mill-RPAS ikopru l-oqsma kollha mhux koperti minn użi militari, u b’hekk mhumiex limitati għal użi kummerċjali. Jilqa’ wkoll il-fatt li l-Komunikazzjoni mhux talli tisħaq fuq il-benefiċċji soċjali u ekonomiċi tal-użu ċivili tal-RPAS iżda tidentifika wkoll il-privatezza, il-protezzjoni tad-dejta u s-sigurtà bħala elementi fundamentali li bihom tiġi żgurata konformità għad-disseminazzjoni tagħhom.

66. Għandha ssir distinzjoni bejn RPAS u ajruplani u CCTV għaliex bis-saħħa tal-“mobilità u d-diskrezzjoni” tagħhom jistgħu jintużaw f’ħafna ċirkustanzi oħrajn. Barra minn hekk, jistgħu jitħalltu ma’ teknoloġiji oħrajn bħal apparati ta’ kameras, sensuri tal-Wi-Fi, mikrofoni, sensuri bijometriċi, sistemi GPS, sistemi li jaqraw indirizzi tal-IP, sistemi li jittraċċaw l-RFID li kollha joffru l-possibbiltà li jipproċessaw dejta personali u jagħmlu l-istess għodod ta’ sorveljanza potenzjalment b’saħħithom.

67. Għaldaqstant, il-KEPD jixħet dawl fuq il-fatt li ħafna drabi l-użi tal-RPAS li jinvolvu l-ipproċessar ta’ dejta personali joħolqu xkiel għad-dritt għar-rispett għall-ħajja privata u għall-ħajja tal-familja ggarantiti mill-Artikolu 8 tal-Konvenzjoni tal-Kunsill tal-Ewropa dwar id-Drittijiet tal-Bniedem (minn hawn ‘il quddiem il-“KEDB”) u l-Artikolu 7 tal-Karta tad-Drittijiet Fundamentali tal-Unjoni Ewropea (minn hawn ‘il quddiem “il-Karta”) peress li jaffettwaw id-dritt għall-intimità u l-privatezza ggarantit għall-individwi kollha fl-UE u għaldaqstant jistgħu jitħallew isiru f’kundizzjonijiet u b’salvagwardji speċifiċi biss. Fi kwalunkwe każ, kull meta tiġi pproċessata dejta personali minn RPAS operata fl-UE, xi ħaġa li tiġri spiss, ikun japplika d-dritt għall-protezzjoni tad-dejta personali mnaqqax fl-Artikolu 8 tal-Karta u trid tinżamm konformità mal-qafas legali tal-UE għall-protezzjoni tad-dejta.

68. Għaldaqstant, normalment, fil-prattika l-użi tal-RPAS minn individwi għal attivitajiet privati ser ikunu soġġetti għar-rekwiżiti tad-Direttiva 95/46/KE u rari jibbenefikaw mill-eċċezzjoni domestika. Fi kwalunkwe każ, bħala prekundizzjoni għar-regoli dwar il-protezzjoni tad-dejta, l-ipproċessar ta’ dejta personali jrid ikun legali f’kull aspett. Dan ifisser ukoll konformità ma’ regoli relevanti oħrajn f’oqsma bħal-liġi ċivili jew kriminali, il-liġi dwar il-proprjetà intellettwali, l-avjazzjoni jew l-ambjent.

69. L-ipproċessar ta’ dejta personali permezz ta’ RPAS għal skopijiet kummerċjali jew professjonali jrid ikun konformi mal-leġiżlazzjoni nazzjonali li timplimenta d-Direttiva 95/46/KE.

70. Barra minn hekk, il-KEPD jixtieq ifakkar li s-sempliċi pubblikazzjoni tad-dejta fuq l-Internet jew f’gazzetta, mingħajr ebda skop li jiġu żvelati informazzjoni, opinjonijiet jew ideat għall-pubbliku, mhijiex biżżejjed sabiex din taqa’ taħt l-eċċezzjoni tal-ġurnaliżmu tal-Artikolu 9 tad-Direttiva 95/46/KE.

71. L-użi ta’ infurzar tal-liġi tal-RPAS iridu jirrispettaw ukoll id-dritt fundamentali għall-privatezza u, għalhekk, dawn l-attivitajiet għandhom ikunu msejsin fuq liġi ċara u aċċessibbli, iservu għan leġittimu u jkunu neċessarji f’soċjetà demokratika u proporzjonati għall-iskop fil-mira. Meta jwasslu għall-ipproċessar ta’ dejta personali, ikunu soġġetti għas-salvagwardji tal-protezzjoni tad-dejta stabbiliti fil-livell tal-UE u tal-Kunsill tal-Ewropa.

72. L-użu tal-RPAS għal skopijiet ta’ intelligenza jrid jirrispetta l-prinċipji ta’ neċessità u proporzjonalità.

73. Fid-dawl tal-ħtieġa assoluta li jiġi żgurat rispett għar-rekwiżiti dwar il-privatezza, il-protezzjoni tad-dejta u s-sigurtà marbutin ma’ din it-teknoloġija ġdida b’potenzjal tassew għoli ta’ xkiel, il-KEPD jappoġġja lill-Kummissjoni fil-kunsiderazzjoni mill-ġdid tan-nuqqas ta’ kompetenza tagħha għar-regolamentazzjoni tal-RPAS ta’ inqas minn 150 kilo.

74. Il-KEPD jilqa’ wkoll l-inizjattivi u l-proġetti ta’ sensibilizzazzjoni li għandhom jakkumpanjaw l-introduzzjoni tal-RPAS fis-suq ċivili tal-UE.

75. Il-KEPD jirrakkomanda li l-Kummissjoni tħeġġeġ lill-manifatturi tal-RPAS sabiex jimplimentaw il-privatezza fid-disinn u l-prestabbilita u sabiex il-kontrolluri tad-dejta jwettqu valutazzjonijiet tal-impatt fuq il-protezzjoni tad-dejta meta operazzjonijiet ta’ pproċessar jippreżentaw riskji speċifiċi għad-drittijiet u l-libertajiet tas-suġġetti tad-dejta minħabba l-għamla, il-kamp ta’ applikazzjoni jew l-iskopijiet tagħhom.

76. Hemm bżonn ta’ azzjoni ulterjuri wkoll sabiex jitħeġġu miżuri li jiffaċilitaw l-identifikazzjoni tal-kontrollur ta’ RPAS.

Magħmul fi Brussell, is-26 ta’ Novembru 2014. Giovanni BUTTARELLI Assistent Kontrollur Ewropew għall-Protezzjoni tad-Data

(1) COM(2014) 207 finali, 8.4.2014.

(2) Każijiet Magħquda C-293/12 u C-594/12, Digital Rights Ireland Ltd v Minister for Communications, Marine and Natural Resources, Minister for Justice, Equality and Law Reform, The Commissioner of the Garda Síochána, Ireland and the Attorney General, and Kärntner Landesregierung, Michael Seitlinger, Christof Tschohl and Others, sentenza tal-Qorti (Awla Manja) tat-8 ta’ April 2014 (talbiet għal deċiżjoni preliminari mill-High Court tal-Irlanda (l-Irlanda) u l-Verfassungsgerichtshof (l-Awstrija)).

(3) Kawża C-131/12, Google Spain SL, Google Inc.v Agencia Española de Protección de Datos (AEPD), sentenza tal-Qorti tat-13 ta’ Mejju 2014.